Ook Ramaphosa stel ANC bo land | Netwerk24
Deur Christhénus V.D. Vijver, Kuilsrivier 14 Maart 2019 00:00
Bravo, Johann Maarman! Jou artikel (11.03) wat wys hoe pres. Ramaphosa binne twee maande sy standpunt oor die nasionalisering van die Reserwebank verander het, beklemtoon net weer dat hy nie in diens van die mense van Suid-Afrika is nie, maar in diens van die ANC.
Ek kan maar net my kop skud vir diegene wat werklik dink dat die ANC gaan verander omdat Ramaphosa die president is.
Ja, saam met baie is ek ook verlig dat ons van Zuma verlos is. Minstens het ons nou iemand wie se enigste prioriteit nie die stroop van die staatskas is nie, maar dit is waar die blydskap eindig.
Onthou, die ANC het nege jaar lank toegelaat dat Zuma en sy kornuite afbreek en plunder vir eie gewin terwyl Ramaphosa die visepresident was.
Ek glo nie dat hy toegekyk het omdat dit sy goedkeuring weggedra het nie, maar hy kon nie teen die groter party opstaan nie, soos wat nou so pas weer met die Reserwebank-kwessie gedemonstreer is.
Dus, diegene wat dink dat ’n stem vir die ANC in die komende verkiesing ’n stem vir Rama­phosa is, leef in ’n politieke droomwêreld.
Meer oor: Johann Maarman | My Stem